Trine Bramsen (S), 2014-02-27:
Tak for det.
Vi skal passe på hinanden.
I et lille land som Danmark er det afgørende, at vi værner om vores fællesskab hver eneste dag, at vi viser omsorg og sikrer lige muligheder for vores børn, vores ældre, vores medborgere med handicap og ikke mindst dem, der har det svært.
Frihed, lighed og fællesskab er de helt centrale grundpiller i Socialdemokraternes politik.
Sådan er det i dag.
Sådan har det været, lige siden partiet blev stiftet i efteråret 1871.
Selv om vores samfund konstant er under forandring, holder vi stærkt fast i vores værdier.
Udgangspunktet for en bevægelse er, at den bevæger sig.
Ellers er det ikke en bevægelse.
Så når samfundet udvikler sig, gør vi det også.
Når verden bliver stadig mere international og mobiliteten på tværs af grænser bliver større, forholder vi os til det politisk.
Men vores værdier ligger helt fast.
Lad mig knytte nogle ord til de socialdemokratiske værdier, som vi mener i høj grad er repræsenteret i de danske værdier.
Fællesskab betyder, at vi er der for hinanden.
Det er ikke tilfældigt, at Socialdemokraterne har rosen som symbol, for rosen er et symbol på kærlighed, og det er vel i sidste ende den, der ligger bag menneskers dragen omsorg for hinanden.
Det er i øvrigt en værdi, der stammer fra vores kristne historie.
Fællesskab betyder, at vi sikrer tryghed for samfundets svageste, de gamle, de syge, de arbejdsløse.
Men fællesskab handler også om, at vi hver især bidrager til og tager ansvar for fællesskabet i alle de sammenhænge, vi lever i, og ikke mindst har vi som borgere en pligt til at overholde de spilleregler, der gælder i vores samfund.
Lighed handler om anstændighed, om at skabe en socialt retfærdig fordeling af samfundets goder med lige muligheder og lige adgang til bl.a. uddannelse og sundhed.
Dette uanset hvilket køn man har, og hvilken socialklasse man kommer fra; og uafhængigt af etnicitet, og hvilken gud man tror på.
Men det handler også om at respektere andres ret til at leve deres, måske anderledes, liv.
Lighed handler ikke om at være ens, men om ens muligheder.
Sidst, men ikke mindst, er frihed en central dansk værdi for os Socialdemokrater.
Frihed sikrer den enkelte udstrakte og umistelige demokratiske rettigheder, rettigheder, der er defineret i grundloven tilbage fra 1849.
De demokratiske frihedsrettigheder er noget af det mest danske, vi kan finde.
Der er en grund til, at skoleklasser, besøgsgrupper og turister valfarter her til Folketinget for at besigtige vores grundlov, der ligger her udenfor i Vandrehallen.
Den er fundamentet for det danske demokrati og vores danske værdier.
Vi Socialdemokrater nægter at acceptere, når nogen forbryder sig mod vores demokratiske frihedsværdier.
Det gælder både etnisk danske og udenlandske medborgere.
Og lad mig i den forbindelse slå fast, så det ikke er til at misforstå, at vi sætter hårdt mod hårdt i kampen mod de radikaliserede miljøer, hvor der er en manglende anerkendelse af demokrati, ytringsfrihed og friheden til at leve, som man ønsker.
Det er netop derfor, at regeringen har styrket indsatsen, når det kommer til radikalisering, massivt.
For os Socialdemokrater må man tro på det, man vil.
Man må leve, som man ønsker, men man skal overholde de spilleregler, der gælder i Danmark.
Ellers må man finde sig et andet sted at bo.
At bo og leve i Danmark giver rettigheder, men der medfølger også pligter, ikke mindst pligten til at anerkende vores love, vores danske kultur, vores traditioner og den danske levevis.
Vi Socialdemokrater er stolte over vores værdier, over friheden, ligheden og fællesskabet.
De har fulgt med os, siden vi blev stiftet, og selv om samfundet er forskelligt fra dengang, er værdierne klokkeklare.
Og med de ord skal jeg oplæse et forslag til vedtagelse på vegne af partierne Socialdemokraterne, Radikale Venstre, Socialistisk Folkeparti og Enhedslisten:
Forslag til vedtagelse:
»Folketinget noterer sig, at Danmark altid har taget imod inspiration udefra og ladet vores samfundsudvikling drage nytte af andre kulturers tanker, ideer og arbejdskraft.
Det har været med til at skabe Danmark, den danske kultur og vores værdifællesskab.
Den danske levevis og de danske værdier har vist sig stærke og livskraftige i mødet med andre kulturer.
Folketinget konstaterer, at grundloven indeholder frihedsrettigheder, som gælder for alle.
Til gengæld forventes det, at alle, der bor og opholder sig i Danmark, uanset etnicitet og religion skal efterleve de spilleregler, der gælder i vores samfund, og som er baseret på værdier som demokrati, ligestilling, solidaritet og fællesskab.«